b'\n_START_ARTICLE_\nSergi Roberto i Carnicer\n_START_SECTION_\nCarrera\n_START_PARAGRAPH_\nSergi Roberto va arribar a la Masia del FC Barcelona als 14 anys, des de N\xc3\xa0stic de Tarragona. L\'exresponsable del futbol base culer, Albert Benaiges, va anar a Tarragona a fitxar un altre jugador, per\xc3\xb2 despr\xc3\xa9s de veure un partit sense con\xc3\xa8ixer els noms dels futbolistes va fer-li l\'oferta d\'entrenar amb el Bar\xc3\xa7a al portador del dorsal 6, que va resultar ser ell. Va comen\xc3\xa7ar jugant amb l\'entitat barcelonina en la categoria Cadet._NEWLINE_Durant la quarta jornada de la temporada 2009-10, durant la qual militava en el Juvenil A, va debutar amb nom\xc3\xa9s disset anys amb l\'equip filial en un partit al camp del Gav\xc3\xa0 per suplir una lesi\xc3\xb3 de Thiago Alc\xc3\xa1ntara. A partir d\'aqu\xc3\xad es va convertir en una pe\xc3\xa7a fixa de les alineacions de l\'entrenador del segon equip, Luis Enrique, essent una pe\xc3\xa7a clau en l\'ascens a la Segona Divisi\xc3\xb3 A aquella mateixa temporada. En la seg\xc3\xbcent, 2010-11, ja amb fitxa del Bar\xc3\xa7a B i el dorsal 18, va firmar la millor campanya de la hist\xc3\xb2ria del filial, quedant en tercera posici\xc3\xb3 a la classificaci\xc3\xb3. A m\xc3\xa9s, en la 20a jornada, contra la U. D. Salamanca, va marcar un gol espectacular des de fora l\'\xc3\xa0rea arrencant des del cercle central i fent una paret a la frontal. Les dues seg\xc3\xbcents temporades, 2011-12 i 2012-13, va assumir el lideratge del segon equip, ja dirigit per Eusebio Sacrist\xc3\xa1n, portant el dorsal 10._NEWLINE_El mes d\'octubre del 2009 va marxar amb la selecci\xc3\xb3 espanyola sub-17 a Nig\xc3\xa8ria per jugar la Copa del M\xc3\xb3n. El 5 de novembre de 2010, abans de ser substitu\xc3\xaft per Javier Espinosa en el minut 88, Sergi Roberto havia marcat tres gols a Burkina Faso, contribuint aix\xc3\xad a la vict\xc3\xb2ria final (4 - 1), a l\'Estadi Sani Abacha de Kano.\n_START_SECTION_\nArribada al primer equip\n_START_PARAGRAPH_\nL\'estiu del 2010 va formar part de l\'expedici\xc3\xb3 del Bar\xc3\xa7a que va fer la gira futbol\xc3\xadstica per l\'\xc3\x80sia, i va fer un dels tres gols que l\'equip li va marcar al Pequ\xc3\xadn Guoan FC. El seu debut en partit oficial va arribar el 10 de novembre del 2010, en un partit de Copa del Rei davant del Ceuta, substituint Maxwell i duent el dorsal 28._NEWLINE_Va debutar amb el primer equip a la Lliga de Campions el 27 d\'abril del 2011, durant la temporada 2010-11. Era l\'anada de la semifinal, i va substituir David Villa al camp del R. Madrid._NEWLINE_Poc despr\xc3\xa9s, el 21 maig 2011 va debutar a primera divisi\xc3\xb3 en l\'\xc3\xbaltima jornada de la Lliga 2010-2011, en un partit disputat a La Rosaleda davant del M\xc3\xa1laga Club de Futbol, sent titular i disputant tot l\'encontre. Va fer el seu primer gol amb el primer equip del Bar\xc3\xa7a el 6 de desembre del 2011 en l\'\xc3\xbaltim partit de la fase grupal de la Lliga de Campions de la UEFA, inaugurant el marcador davant del BATE Borissov. El seu segon gol amb el primer equip dels blaugrana va ser a la Copa del Rei davant de l\'Osasuna._NEWLINE_A la pretemporada de 2012, l\'entrenador Tito Vilanova el va convocar per disputar diversos partits per Europa, guanyant diferents trofeus amistosos, com el Trofeu de Par\xc3\xads davant del PSG o el Super Matchen contra el Manchester United a Su\xc3\xa8cia. En el Trofeu Joan Gamper d\'aquell any contra la Sampd\xc3\xb2ria va ser nominat millor jugador del partit. En acabar-se la temporada, el 29 de maig de 2013, va ser convocat per jugar la final de la Copa Catalunya contra el RCD Espanyol, acabada en empat a 1 i definida pels penals amb els blaugranes com a campions._NEWLINE_En l\'inici de la temporada 2013-2014 \xc3\xa9s ascendit oficialment al primer equip amb el dorsal 24, tot i que la seva continu\xc3\xaftat a les ordres de Gerardo "Tata" Martino ser\xc3\xa0 limitada. El seu contracte finalitza el 2015 amb una cl\xc3\xa0usula de rescissi\xc3\xb3 de 20 milions d\'euros._NEWLINE_L\'estiu de 2014, ja sota les ordres del mateix entrenador que el va ascendir al filial, Luis Enrique, se li va assignar el dorsal n\xc3\xbamero 20. El setembre de 2014 el Bar\xc3\xa7a li va renovar el contracte fins a 2019, amb una cl\xc3\xa0usula de rescissi\xc3\xb3 de 30 milions d\'euros. Tot i aix\xc3\xad, va disposar de pocs minuts durant la temporada, essent titular en algunes ocasions per donar descans a Sergio Busquets al pivot defensiu en comptes d\'ocupar la seva habitual posici\xc3\xb3 d\'interior._NEWLINE_L\'11 d\'agost de 2015 va jugar, com a titular, al partit de la Supercopa d\'Europa 2015, a Tbilissi, en qu\xc3\xa8 el Bar\xc3\xa7a va guanyar el Sevilla CF per 5 a 4. Poc despr\xc3\xa9s, davant de la lesi\xc3\xb3 de Dani Alves durant un partit contra l\'Athletic de Bilbao, va aconseguir per primer cop continu\xc3\xaftat al primer equip com a lateral dret, posici\xc3\xb3 on no havia jugat mai abans de la pretemporada._NEWLINE_Les lesions dels seus companys Rafinha Alc\xc3\xa1ntara i Andr\xc3\xa9s Iniesta li van obrir llavors les portes del mig del camp. El 30 de setembre, en un partit de Champions League que el Bar\xc3\xa7a perdia 1-0 contra el Bayer Leverkusen, Sergi Roberto entra des de la banqueta i revoluciona el duel des del mig del camp, marcant el primer gol de l\'equip poc abans que Luis Su\xc3\xa1rez remat\xc3\xa9s el de la vict\xc3\xb2ria. El jugador va confirmar el seu bon moment a l\'octubre amb dues excel\xc2\xb7lents actuacions al mig del camp, primer contra el Rayo Vallecano i despr\xc3\xa9s contra el Getafe CF, partit en qu\xc3\xa8 va donar dues assist\xc3\xa8ncies de gol, incloent una espectacular passada d\'esper\xc3\xb3 d\'esquena a la porteria. El 21 de novembre de 2015 es consagr\xc3\xa0 a l\'equip amb una exhibici\xc3\xb3 contra el Reial Madrid al Santiago Bernabeu._NEWLINE_La temporada 2015\xe2\x80\x9316 fou reconvertit per Luis Enrique a la posici\xc3\xb3 de lateral dret, on va comen\xc3\xa7ar a jugar en diversos partits. En dos partits consecutius contra l\'Athletic Club el gener de 2016, un a la lliga i l\'altre a la copa, va jugar a l\'altra banda, en el lloc del lesionat Jordi Alba, de manera que va quedar clar que podia jugar en almenys set posicions diferents._NEWLINE_El 20 d\'agost de 2016, Roberto, jugant de lateral dret, va donar dues assist\xc3\xa8ncies en una vict\xc3\xb2ria a casa per 6\xe2\x80\x932 contra el Real Betis al partit inaugural de la lliga 2016-17. El 24 de setembre, en la mateixa posici\xc3\xb3, va tornar a fer dues assist\xc3\xa8ncies en la vict\xc3\xb2ria per 5\xe2\x80\x930 a fora contra l\'Sporting de Gij\xc3\xb3n._NEWLINE_El 8 de mar\xc3\xa7 de 2017, Roberto va marcar el gol final del Bar\xc3\xa7a en la vict\xc3\xb2ria per 6\xe2\x80\x931 a casa contra el Paris Saint-Germain FC en el partit de tornada dels setzens de final de la Champions, en un partit que signific\xc3\xa0 el primer cop en la hist\xc3\xb2ria de la competici\xc3\xb3 que un equip remuntava un desavantatge de quatre gols._NEWLINE_El 20 d\'agost de 2017 va marcar el seu primer gol amb el Bar\xc3\xa7a en lliga, a la primera jornada de la temporada 2017-18 en un partit a casa contra el Betis que acab\xc3\xa0 2-0 a favor del FC Barcelona. Era el set\xc3\xa8 gol del reusenc amb el primer equip, tots els anteriors en Champions i Copa del Rei.'